Simo Rantalainen oli 90-luvun alussa yksi Suomen tunnetuimpia tv-kasvoja. Kun hän sai potkut, ei hän heti tajunnut, että samalla loppui hänen koko tv-uransa. Toivomaansa toista mahdollisuutta Rantalainen ei koskaan saanut.

Simo Rantalainen vieraili Susanne Päivärinnan ohjelmassa

Hyvät, pahat ja rumat -keskusteluohjelma oli 90-luvun alun Suomalainen tv-ilmiö. Suorapuheinen ja jopa räävitön ohjelma oli jotain sellaista, mihin kotimaiset tv-katsojat eivät olleet tottuneet. Kaksikko muun muassa testasi suorassa lähetyksessä pillereiden ja alkoholin sekakäyttöä. Toisessa jaksossa he ottivat yhteen nyrkkeilykehässä niin, että kokeneempi Rantalainen takoi Sarasvuon kasvot verille.

Ohjelma teki nopeasti juontajistaan Jari Sarasvuosta ja Simo Rantalaisesta eturivin julkkiksia. Sarasvuo on sellainen yhä, mutta Rantalaisen tähti sammui lähes yhdessä yössä. Hän pahoinpiteli suomalaisen toimittajan lontoolaisessa yökerhossa ja sai sen seurauksena potkut.

Yksi isku päätti uran

Rantalainen ei potkut saatuaan heti tajunnut, että samalla päättyi hänen koko tv-uransa. Kukaan ei enää tarjonnut hänelle töitä.

– Sain potkut siitä työstä, mihin olin kouluttautunut ja mitä olin tehnyt kymmenen vuotta. Koko elämäntyöni meni pilalle. Se loppui yhteen läsäriin. Aika kalliiksi tuli, Rantalainen muistelee IL-TV:n Sensuroimaton Päivärinta -ohjelmassa.

Simo Rantalainen kertoo, että hänellä kesti monta vuotta ymmärtää, että yksi virhe päätti koko hänen tv-uransa lopullisesti. Uusia mahdollisuuksia ei enää annettu.

Potkut saatuaan hän vielä uskoi, että yhden oven sulkeuduttua uusi aukeaisi. Tv-kanavia ja tuotantoyhtiöitä oli paljon, ja varmasti joku haluaisi miljoonayleisöjä tavoittaneen juontajan, joka ei pelännyt synnyttää puheenaiheita.

– Mutta minulle ei koskaan annettu toista mahdollisuutta. Se oli epäreilua. Mielestäni jokainen ihminen olisi ansainnut toisen mahdollisuuden.

– Minulle annettiin hätävarjelun takia elinikäinen toimitsijakielto. Koin Kari-Pekka Kyrön kohtalon. Minulla oli muutamia comeback-yrityksiä, mutta ne tyssäsivät aina kabinetteihin. Sanottiin, että Rantalainen on liian väkivaltainen, arvaamaton ja kallis, Rantalainen tuhahtaa.

Edes siivoojaksi?

Väkivaltaisesta käytöksestään hän on saanut tuomioita, mutta silti Rantalainen vakuuttaa, että väkivaltainen hän ei ole.

– Jengi luuli, että olen väkivaltainen, mutta kiistän sen. Vasta jos minuun tai läheisiini kohdistetaan väkivaltaa, tulee minusta musta pantteri.

Oli totuus mikä tahansa, niin lopputulos kuitenkin oli se, että Rantalaista ei palkannut tv-alalla enää kukaan.

– Minä ehdotin, että olisivat palkanneet minut edes siivoamaan tuotantoyhtiön lattioita, Rantalainen muistelee.

Sekään toive ei toteutunut. Pudotus huipulta tyhjyyteen oli suuri.

– Pari-kolme vuotta olin katkera, mutta sitten alkoi kristallisoitua, että there is no way back.

Tuon jälkeen Rantalainen sitten katosikin julkisuudesta myös omasta halustaan.

– Olen yksi niistä harvoista tv-kasvoista, jotka ovat omin ehdoin onnistuneet irrottautumaan julkisuudesta. Koin potkujen jälkeen, että olen sanottavani sanonut.

Ikuinen urpomagneetti

Julkisuudessa hänet on nähty vuosikymmenten aikana muutamaan otteeseen julkaisemiensa kirjojen yhteydessä, mutta omasta elämästään hän ei ole juuri puhunut.

– Kyllähän minulla on urpomagneetti otsassa varmaan hautaan saakka. Jotkut valveutuneet minut edelleen muistavat.

Rantalainen kertoo oppineensa nauttimaan yksityisestä elämästään.

– Minusta on tullut vuosien aikana misantrooppi eli ihmisvihaaja. Olen ottanut etäisyyttä ihmiskuntaan.

58-vuotiaalla Rantalaisella on vielä hyviä työvuosia jäljellä. Hän kertoo, että työ radiossa voisi kiinnostaa häntä.

Etäisyyden aika on kuitenkin päättymässä, mistä kertoo myös se, että Rantalainen suostui saapumaan Susanne Päivärinnan tv-haastatteluun ja avaamaan vihdoinkin elämäänsä. Julkisuuteen paluusta kertoo myös se, että hän on ilmestynyt sosiaaliseen mediaan.

Päivärinta kysyikin, tarkoittaako tämä kaikki sitä, että Rantalainen on valmis palaamaan parrasvaloihin?

– En välttämättä näin kirkkaisiin valoihin. Mutta tämä on imperiumin vastaisku. Olen ollut niin pitkään hiljaa. Tämä on puolittainen ulostulo, katsotaan mihin se johtaa, Rantalainen sanoo ja vihjaa, että esimerkiksi radiojuontajan työ voisi kiinnostaa häntä.

– Talk-show -isäntää minusta ei varmaan enää koskaan tule.